**Ministru kabineta noteikumu projekta “Nodibinājuma “Akadēmiskās informācijas centrs” maksas pakalpojumu cenrādis” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Nodibinājuma “Akadēmiskās informācijas centrs” maksas pakalpojumu cenrādis” (turpmāk – projekts) mērķis ir noteikt Akadēmiskās informācijas centra sniegto maksas pakalpojumu cenrādi augstskolu un koledžu akreditācijai, studiju programmu licencēšanai, grādu un profesionālo kvalifikāciju, kas iegūtas Latvijā pirms spēkā esošo grādu un profesionālo kvalifikāciju piešķiršanas regulējuma spēkā stāšanās, pielīdzināšanai un Eiropas profesionālās kartes pieteikuma apstrādei. Projektā paredzēts, ka tas stāsies spēkā 2019.gada 1.janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts izstrādāts saskaņā ar:  - Izglītības likuma 11.1panta pirmo daļu, kas nosaka, ka Ministru kabinets nosaka ārvalstīs izsniegto izglītības dokumentu un ārvalstīs iegūto akadēmisko grādu apliecinošu dokumentu ekspertīzes ietvaros sniegto pakalpojumu cenrādi;  - Augstskolu likuma 9.panta 1.1daļu, kas nosaka, ka Akadēmiskās informācijas centrs organizē augstskolu un koledžu akreditācijas procesu par maksu saskaņā ar Ministru kabineta apstiprinātu maksas pakalpojumu cenrādi;  - Augstskolu likuma 55.2panta otro daļu, kas nosaka, ka studiju programmu licencēšanas procesa maksas pakalpojumu cenrādi nosaka Ministru kabinets;  - Augstskolu likuma 59.panta ceturto daļu, kas nosaka, ka grādu un profesionālo kvalifikāciju, kas iegūtas Latvijā pirms spēkā esošo grādu un profesionālo kvalifikāciju piešķiršanas regulējuma spēkā stāšanās, pielīdzināšana ir maksas pakalpojums saskaņā ar Ministru kabineta apstiprinātu maksas pakalpojumu cenrādi. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd Akadēmiskās informācijas centra maksas pakalpojumu cenrādi nosaka Ministru kabineta 2015.gada 14.jūlija noteikumi Nr.409 “Nodibinājuma “Akadēmiskās informācijas centrs” maksas pakalpojumu cenrādis” (turpmāk – cenrādis). Cenrādis paredz augstskolu, koledžu un studiju virzienu akreditācijas, studiju programmu licencēšanas, grādu un profesionālo kvalifikāciju, kas iegūtas Latvijā pirms spēkā esošo grādu un profesionālo kvalifikāciju piešķiršanas regulējuma spēkā stāšanās, pielīdzināšanas un Eiropas profesionālās kartes pieteikuma apstrādes izmaksas. Saeima 2018.gada 21.jūnijā pieņēma likumu “Grozījumi Augstskolu likumā”, kas paredz izteikt jaunā redakcijā Augstskolu likuma 55.2un 55.3pantu, kā arī likumu “Grozījumi likumā “Par reglamentētajām profesijām un profesionālās kvalifikācijas atzīšanu””, ar kuru mainīts deleģējums Eiropas profesionālās kartes pieteikuma apstrādes izmaksu noteikšanai, līdz ar to cenrāža izdošanas pamats ir mainījies, no kā izriet, ka ir jāizdod jauni Ministru kabineta noteikumi. Ņemot vērā to, ka tiek izdots jauns Akadēmiskās informācijas centra cenrādis, projekts paredz, ka cenrādis zaudē spēku ar projekta spēkā stāšanos.  Projekts vairs nenosaka studiju virzienu akreditācijas un studiju virziena ietvaros veicamo izmaiņu izmaksas, jo studiju virziena novērtēšanas izmaksu cenrāža noteikšanai Augstskolu likuma 55.3pantā (redakcijā, kas stāsies spēkā 2019.gada 1.janvārī) nav deleģējuma, jo turpmāk studiju virziena akreditācijas ietvaros veicamo studiju virziena novērtēšanu veic Akadēmiskās informācijas centrs (turpmāk – AIC) kā Latvijas kvalitātes nodrošināšanas aģentūra vai Eiropas augstākās izglītības kvalitātes nodrošināšanas reģistrā iekļauta kvalitātes nodrošināšanas aģentūra. Paredzot, ka novērtēšanu var veikt arī citas aģentūras, kuras maksu par saviem pakalpojumiem nosaka pašas, tas ir attiecināms arī uz AIC darbību, jo regulējot izmaksu apmēru projektā AIC tiktu nostādīts nelabvēlīgākā situācijā attiecībā pret citām aģentūrām. Respektīvi, sākot ar 2019.gada 1.janvāri AIC maksu par studiju virzienu un to izmaiņu novērtēšanu noteiks atbilstoši AIC izstrādātajam cenrādim, kurš jāpublicē, nodrošinot tā publisku pieejamību.  Projektā ietverts cenrādis šādiem pakalpojumiem:  1) Viena ārvalstīs iegūtā akadēmiskā grāda vaiizglītības dokumenta ekspertīze un izziņas sagatavošana:41,00*euro.*Izmaksas veido šādas pozīcijas:  - diplomatzīšanas eksperta darba apmaksa 27,99 *euro* (8,43 *euro*/stundā \* 3,32 stundas (dokumentu izvērtēšana, papildu informācijas meklēšana, izziņas sagatavošana));  - sekretāra – lietveža darba apmaksa 0,95 *euro* (5,57 *euro*/stundā \* 0,17 stundas (komunikācija ar klientu, iesniegumu reģistrācija, korespondences sagatavošana, dokumentu plūsmas pārvaldīšana, datubāzes papildināšana));  - papīrs, druka, kancelejas preces 0,48 *euro*;  - darba organizācija (saimnieciskie izdevumi izziņas sagatavošanas organizēšanai (sakaru izdevumi (tai skaitā pasta sūtījumi, telefons, fakss, internets), biroja telpas (tai skaitā īre, apsaimniekošana, apkure, informācijas tehnoloģijas pakalpojumi), datoru un biroja tehnika un citi)) 11,58 *euro* (40% no 27,99 + 0,95 jeb tiešajām ar izziņas sagatavošanu saistītajām izmaksām).  Atalgojums noteikts saskaņā ar spēkā esošo atalgojumu sistēmu un ietver valsts sociālās apdrošināšanas obligātās darba devēja iemaksas.  2) Viena grāda un profesionālās kvalifikācijas, kas iegūta Latvijā pirms spēkā esošo grādu un profesionālo kvalifikāciju piešķiršanas regulējuma spēkā stāšanās, pielīdzināšana un izziņas sagatavošana: 23,00*euro.*Izmaksas veido šādas pozīcijas:  - diplomatzīšanas ekspertu darba apmaksa 9,56*euro*(9,56 *euro* /stundā \* 1 stunda (iepazīšanās ar dokumentiem, izvērtēšana, papildus informācijas meklēšana, lēmuma sagatavošana));  - pārraudzība (tai skaitā lēmumu pārbaude, konsultācijas, apmācība un izpildes kontrole) 2,43 euro (16,18 euro/stundā \* 0,15 stundas);  - papīrs, druka 0,54*euro*;  - sekretāra – lietveža darba apmaksa 4,05*euro***.** (8,09 *euro* /stundā \* 0,5 stundas (komunikācija ar klientu, iesniegumu reģistrēšana, korespondences sagatavošana, dokumentu plūsmas pārvaldīšana, datubāzes papildināšana);  - darba organizācija: 6,42*euro* (40% no 9,56 + 4,05 + 2,43 jeb tiešajām ar diplomatzīšanas lēmuma sagatavošanu saistītajām izmaksām) Darba organizācijas izdevumos ietilpst: saimnieciskie izdevumi lēmuma sagatavošanas organizēšanai (sakaru izdevumi (tai skaitā pasta sūtījumi, telefons, fakss, internets), biroja telpas (tai skaitā īre, apsaimniekošana, apkure, IT pakalpojumi), datoru un biroja tehnika un citi).  3) Saskaņā ar Ministru kabineta noteikumu projektā par augstskolu un koledžu akreditāciju, kas izstrādāts un izsludināts valsts sekretāru sanāksmē vienlaicīgi ar projektu, noteikto augstskolu vai koledžu novērtē septiņi eksperti un uz ekspertu atzinuma pamata tiek pieņemts lēmums par augstskolas vai koledžas akreditāciju vai atteikumu akreditēt augstskolu vai koledžu. Saskaņā ar Ministru kabineta noteikumu projektā par studiju programmu licencēšanu, kas izstrādāts un izsludināts valsts sekretāru sanāksmē vienlaicīgi ar projektu, noteikto studiju programmu novērtē trīs eksperti un uz ekspertu atzinuma pamata tiek pieņemts lēmums par studiju programmas licencēšanu vai atteikumu akreditēt studiju programmu. Ņemot vērā minēto, augstskolu un koledžu akreditācijā un studiju programmu licencēšanā ir iesaistīti eksperti, kuru darbs ir apmaksāts. Projekta pielikumā ir noteikta augstskolu un koledžu akreditācijas un studiju programmu licencēšanas procesa izmaksas.  Augstskolas vai koledžas akreditācijas izmaksas (A) tiek aprēķinātas saskaņā ar šādu formulu:  A = K\*C\*(E\*(Hg+8\*Ek)+Hv+Hs+He\*(E-2))+T  Studiju programmas licencēšanas izmaksas (L) tiek aprēķinātas saskaņā ar šādu formulu:  L = K\*C\*E\*(Hg+He)+T  Apzīmējumu skaidrojums:  Hg - 8 (augstskolu un koledžu akreditācijas gadījumā), 6 (studiju programmu licencēšanas gadījumā), augstskolas vai koledžas iesniegto dokumentu priekšizpēte saskaņā ar Latvijā noteikto normatīvo regulējumu un AIC izstrādāto metodiku, kas ir būtisks priekšnoteikums, lai izvērtējums tiktu veikts atbilstoši Latvijā noteiktajai tiesiskajai kārtībai un tradīcijām un vizīte augstskolā vai koledžā noritētu, efektīvi un racionāli izmantojot laiku - ekspertu darbs (izteikts stundu skaitā) pirms vizītes augstskolā vai koledžā:   1. Augstskolas vai koledžas iesniegto dokumentu analīze atbilstoši AIC izstrādātajai metodikai. 2. Augstskolas vai koledžas iesniegto dokumentu analīze atbilstoši valsts augstākās izglītības normatīvajam regulējumam (Izglītības likums, Augstskolu likums, Ministru kabineta noteikumi). 3. Ekspertu un AIC sadarbībā veikta vizītes norises plānojuma izstrāde un saskaņošana.   Ek - augstskolas vai koledžas akreditācija: minimāli 1; augstskolas vai koledžas akreditācija: maksimāli 1,9; koeficients, kas ierēķina ekspertu darba laiku, atkarībā no darba apjoma. Augstskolas vai koledžas akreditācijas gadījumā šis koeficients piemērots tikai ekspertu darba laikam pirms vizītes klātienē. Augstskolas vai koledžas iesniegto dokumentu, AIC savākto materiālu un citas informācijas izpēte, analīze un izvērtējums, stipro, vājo pušu, iespēju un draudu analīze, priekšziņojuma, t.i., sākotnējā atzinuma izstrāde pirms ekspertu vizītes klātienē. Augstskolas vai koledžas akreditācijas gadījumā izmaksas ietekmējošais apstāklis ir tas, ka augstskolas un koledžas ir dažāda lieluma, to darbība, struktūra un citi rādītāji ir atšķirīgi un atbilstoši tam atšķiras darba apjoms, kas jāvelta augstskolas vai koledžas datu analīzei, tādēļ ekspertu darba laikam ir jāpiemēro koeficients (Ek); rezultātā minimālais stundu skaits būs 8, maksimālais – 15,2:   |  |  | | --- | --- | | Ek augstskolas vai koledžas akreditācijas gadījumā | Studējošo skaits augstskolā vai koledžā | | 1 | 1-2000 | | 1,3 | 2001-5000 | | 1,6 | 5001-10000 | | 1,9 | >10000 |   Hv, He, Hs - He = 24 (augstskolas vai koledžas akreditācijas gadījumā); Hv = 32 (augstskolas vai koledžas akreditācijas gadījumā); Hs = 32 (augstskolas vai koledžas akreditācijas gadījumā); He = 10 (studiju programmas licencēšanas gadījumā); ikviena eksperta darbs (He), kas saistīts ar vizīti augstskolā vai koledžā ilgst 3 dienas augstskolas vai koledžas akreditācijas gadījumā un nedaudz vairāk par vienu dienu studiju programmas licencēšanas gadījumā. Vizītei ir trīs etapi: ievads (4 stundas - novērtēšanas komisijas ekspertu grupas un iesaistīto amatpersonu sanāksme par veikto dokumentu analīzē balstīto priekšizpēti un sākotnējo novērtējumu), vizītes norise (16 stundas augstskolas vai koledžas akreditācijas gadījumā) – tikšanās ar augstskolas vai koledžas un tās galveno struktūrvienību vadību, kvalitātes vadības struktūrvienības vadītājiem, studējošo un akadēmiskā personāla pārstāvjiem, sadarbības partneriem, absolventiem, iepazīšanās ar materiāli tehnisko bāzi, studiju mācību un sadzīves apstākļiem, bibliotēku) un noslēgums (4 stundas), kuru laikā notiek noslēguma ziņojuma projekta izstrāde, tajā skaitā vērtējumu noteikšana un pamatošana, ieteikumu un rekomendāciju izstrāde. Līdzīgs vizītes augstskolas vai koledžas plānojums ir arī studiju programmas licencēšanas gadījumā, vienlaikus attiecīgajiem etapiem tiek veltīts mazāks laiks, ņemot vērā to, ka studiju programmas licencēšanas gadījumā jānovērtē tikai vienas studiju programmas īstenošanas uzsākšanas iespēja, savukārt augstskolas un koledžas akreditācijas laikā visas augstskolas vai koledžas darbība. Ekspertu grupas vadītājam darbā (Hv), kas saistīts ar vizīti augstskolā vai koledžā ir papildu pienākumi un atbildība: ekspertu darba un tikšanās sarunu gaitas vadīšana, atzinuma sagatavošanas vadība, ekspertu grupas viedokļu apmaiņas un diskusiju koordinēšana, komunikācijas ar augstskolu vai koledžu par ekspertu atziņām vizītes norises laikā. Ir jāņem vērā, ka ekspertu grupas vadītājam ir jābūt augsti kvalificētam un ar pieredzi augstskolas vai koledžas akreditācijā, tādēļ apmaksas līmenim ir jābūt līdzvērtīgam un konkurētspējīgam salīdzinot ar citām Eiropas augstākās izglītības kvalitātes nodrošināšanas reģistrā iekļautām akreditācijas aģentūrām. Ekspertu grupas sekretāram darbā (Hs), kas saistīts ar vizīti augstskolā vai koledžā ir papildus pienākumi un atbildība: protokolēt, dokumentēt un apkopot vizītes norises gaitā konstatētos faktus, viedokļus, formulēt ekspertu grupas atziņas kopīgajā atzinumā, veikt tehnisko darbu ziņojuma teksta saskaņošanā un virzīšanā, tādēļ sekretāram ir jāparedz lielāks darba stundu skaits.  C - Eksperta vienas stundas darba samaksa pirms nodokļu nomaksas 49,44 *euro*;  E – ekspertu skaits: 7 augstskolas vai koledžas akreditācijas gadījumā; 3 studiju programmas licencēšanas gadījumā; Ministru kabineta noteikumu projektā par augstskolu un koledžu akreditāciju, kas izstrādāts un izsludināts valsts sekretāru sanāksmē vienlaicīgi ar projektu, noteikts, ka augstskolas vai koledžas novērtēšanu veic 7 eksperti, savukārt Ministru kabineta noteikumu projektā par studiju programmu licencēšanu, kas izstrādāts un izsludināts valsts sekretāru sanāksmē vienlaicīgi ar projektu, noteikts, ka studiju programmas novērtēšanu veic 3 eksperti.  K - koeficients augstskolas vai koledžas akreditācijas procesa administratīvā darba nodrošināšanai 1,3 un studiju programmas licencēšanas procesa administratīvā darba nodrošināšanai 1,1. Informācijas apjoms, kas ir jāapstrādā un jāsagatavo ikvienam augstskolas vai koledžas akreditācijas vai studiju programmas licencēšanas gadījumam, ir mainīgs un atkarīgs no studiju programmas veida vai studējošo skaita augstskolā vai koledžā. Augstskolas un koledžas saņems pilnvērtīgas konsultācijas un apmācības par ārējās un iekšējās kvalitātes jautājumiem, piedaloties AIC organizētajos semināros un apmācībās. Tieši augstskolas vai koledžas ir galvenie ieguvēji no kvalitatīvas AIC darbības, līdz ar to tām jābūt visvairāk ieinteresētām kvalitatīvos pakalpojumos, jo saņem individuāli katram izvērtējamam gadījumam veiktu ekspertīzi.  T - Ekspertu ziņojumu tulkošanas izmaksas no angļu uz latviešu valodu vai otrādi 190 *euro* augstskolas vai koledžas akreditācijas gadījumā un 150 *euro* studiju programmas licencēšanas gadījumā. Tulkošana nepieciešama, lai ekspertu atzinuma saturu veiksmīgāk un precīzāk varētu nodot esošajiem un potenciālajiem studentiem gan Latvijā, gan ārvalstīs, kā arī sabiedrībai kopumā. Atzinuma teksta pieejamība abās valodās atvieglos arī Studiju kvalitātes komisijas un Augstākās izglītības padomes darbu.  Projekta pielikuma 1.piezīme paredz, ka augstskola un koledža augstākās izglītības iestādes akreditācijas vai studiju programmas licencēšanas gadījumā sedz ekspertu ceļa, naktsmītnes un transporta uzdevumus, jo ekspertu ceļa, naktsmītnes un transporta izdevumi ir mainīgs lielums, proti, atkarīgs no dažādiem apstākļiem un katrā gadījumā ir atšķirīgs, tāpēc nevar tikt iekļauts augstskolas un koledžas akreditācijas un studiju programmas licencēšanas izmaksās kā konstantas izmaksas. Līdz ar to minēto izdevumu maksimālais apmērs ir noteikts 1.piezīmē, lai augstskolas un koledžas var rēķināties ar izmaksu apmēru, vienlaikus augstskolas un koledžas sedz reālās izmaksas, tādējādi netiek nevajadzīgi palielinātas augstskolas un koledžas akreditācijas un studiju programmas licencēšanas izmaksas, jo konstantas summas noteikšanas gadījumā var veidoties situācijas, ka augstskola vai koledža kādā gadījumā sedz ceļa, naktsmītnes un transporta izdevumus apmērā, kas pārsniedz reālās izmaksas, kā arī ir iespējams, ka reālās izmaksas ir lielākas kā augstskolas vai koledžas segtās izmaksas.  Pievienotās vērtības nodokļa likuma 3.panta astotā daļa nosaka, ka publiskas personas, kā arī privātpersonas, kuras saskaņā ar Valsts pārvaldes iekārtas likumu pilda tām deleģētus vai ar pilnvarojumu nodotus valsts pārvaldes uzdevumus, neuzskata par nodokļa maksātājiem attiecībā uz darbībām vai darījumiem, kuros tās iesaistās valsts pārvaldes funkciju vai uzdevumu pildīšanā. Ņemot vērā to, ka AIC saskaņā ar Valsts pārvaldes iekārtas likuma 40.panta otrajā daļā un Izglītības likuma 21.panta trešajā daļā noteikto ir deleģēts valsts pārvaldes uzdevums, tad AIC nav pievienotās vērtības nodokļu maksātājs un par tā sniegtajiem pakalpojumiem nav maksājams pievienotās vērtības nodoklis.  Projekta 4.punkts nosaka, ka projekts stājas spēkā 2019.gada 1.janvārī, jo 2018.gada 21.jūnija likums “Grozījumi Augstskolu likumā” stājas spēkā 2019.gada 1.janvārī un cenrādis ar projekta spēkā stāšanos zaudē spēku. Lai neizveidotos situācija, ka ir periods, kurā netiek regulētas cenrādī iekļautās izmaksas, projektam ir jāstājas spēkā 2019.gada 1.janvārī. |
| 3. | Projekta izstrādē iesaistītās institūcijas un publiskas personas kapitālsabiedrības | Izglītības un zinātnes ministrija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Augstskolas un koledžas, AIC, studējošie, personas, kas iesniegs iesniegumus grādu un profesionālo kvalifikāciju, kā arī izglītības dokumentu pielīdzināšanai. |
| 2. | Tiesiskā regulējuma ietekme uz tautsaimniecību un administratīvo slogu | Šīs sadaļas 1.punktā minētajām sabiedrības mērķgrupām un institūcijām projekta tiesiskais regulējums nemaina tiesības un pienākumus, kā arī veicamās darbības salīdzinājumā ar cenrādī esošo normatīvo regulējumu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Projektam jāstājas spēkā 2019.gada 1.janvārī, vienlaicīgi ar Ministru kabineta noteikumiem par augstskolu un koledžu akreditāciju (izsludināti 2018.gada 30.augusta Valsts sekretāru sanāksmē prot.Nr.34 33.§, VSS-910) un Ministru kabineta noteikumiem par studiju programmu licencēšanu (izsludinātu 2018.gada 30.augusta Valsts sekretāru sanāksmē prot.Nr.34 35.§, VSS-912), kas izstrādāti un izsludināti valsts sekretāru sanāksmē vienlaicīgi ar projektu. |
| 2. | Atbildīgā institūcija | Izglītības un zinātnes ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Izglītības un zinātnes ministrija projektu nosūtījusi viedokļa sniegšanai Latvijas Studentu apvienībai, Latvijas Koledžu asociācijai, Rektoru padomei, AIC un Augstākās izglītības padomei.  Projekts publicēts Izglītības un zinātnes ministrijas tīmekļvietnē. |
| 2. | Sabiedrības līdzdalība projekta izstrādē | Latvijas Studentu apvienība, Latvijas Koledžu asociācija, Rektoru padome, AIC, Augstākās izglītības padome, Latvijas Tirdzniecības un rūpniecības kamera un Latvijas Neatkarīgā izglītības un zinātnes apvienība ir sniegusi viedokli par projektu. |
| 3. | Sabiedrības līdzdalības rezultāti | Augstākās izglītības padome un Latvijas Studentu apvienība atbalsta projektu. Latvijas Koledžu asociācija un Akadēmiskās informācijas centrs snieguši priekšlikumus. Latvijas Koledžu asociācijas priekšlikums lūdz paredzēt, ka atšķirīgu samaksu par augstākās izglītības iestādi, kurā ir līdz 500 studējošo. Šādu iebildumu izteikusi Labklājības ministrija un Iekšlietu ministrija, kas nav ņemts vērā, ņemot vērā to, ka augstākās izglītības iestādes, kurā ir līdz 2000 studējošo, novērtēšanas izmaksas neietekmē studējošo skaits, līdz ar to, ja tiks paredzēta atsevišķa kategorija augstākās izglītības iestāde ar līdz 500 studējošo, akreditācijas izmaksas šādai augstskolai vai koledžai nesamazināsies. Savukārt Latvijas Koledžu asociācijas priekšlikums svītrot projekta pielikumā ietvertās piezīmes nav ņemts vērā, ņemot vērā to, ka piezīmēs iekļautie ceļa, viesnīcas un transporta izdevumi, nav iekļauti akreditācijas izmaksās un, iekļaujot tos akreditācijas izmaksās, tās tiks palielināties, kā arī veidosies situācijas, kad augstskolas vai koledžas nesegs reālās ceļa, viesnīcas un transporta izmaksas.  Latvijas Tirdzniecības un rūpniecības kameras priekšlikums paredzēja noteikt studiju virzienu novērtēšanas cenas projekta pielikumā. Šis priekšlikums nevar tikt ņemts vērā, jo Augstskolu likuma 55.3pants neparedz šādu deleģējumu, ņemot vērā to, ka brīvā tirgus ietvaros nevar tikt regulēts Akadēmiskās informācijas centra sniegto pakalpojumu samaksas apmērs.  Rektoru padomes un Latvijas Neatkarīgās izglītības un zinātnes apvienības iebildumi ir ņemti vērā. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Augstskolas un koledžas, AIC. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Izglītības un zinātnes ministrs Kārlis Šadurskis

Valsts sekretāre Līga Lejiņa

L.Upīte, 67047816

Linda.Upite@izm.gov.lv